UDSTILLINGER | Litteraturen.nu
I september måned 2017 kan man i Skanseparken og KH7 artspace opleve to udstillinger, som er del af Project Art Writings 2017-program.
De deltagende art-writere er: Magnus Bärtås (SE) billedkunstner og forfatter, Juan Cruz (ES) billedkunstner, Lise Harlev (DK) billedkunstner og forfatter, Jesper Rasmussen (DK) billedkunstner, Corin Sworn (UK) billedkunstner og Morten Søndergaard (DK) billedkunstner og forfatter.
I midten af juni har Project Art Writing sat de 6 udstillende art-writere stævne til en uges intern workshop i Aarhus. Her skal de i fællesskab konceptualisere de to udstillingsdele: galleriudstillingen i KH7 artspace og den stedsspecifikke udstillingsdel i Skanseparken. Særligt den stedspecifikke intervention er en udfordring, fordi den skal fungere som en form for ’gesamtwerk’ skabt med simple materialer og med et klart æstetisk og konceptuelt udtryk.
Workshoppen introducerer under optimale forhold kunstnerne til hinanden og Aarhus, hvor de bor i gæstelejligheder på Godsbanen og tilbringer fokuserede arbejdsdage sammen. De seks udstillende kunstnere er alle højt anerkendte og med stor international udstillingserfaring, og det er vigtigt for os, at tilbyde dem et kvalificeret samarbejde og et ophold, der skaber grobund for udvikling, samarbejder og netværk.